Diari Oficial de la Generalitat Valenciana


Sumari del DOGV 9883, del 02-07-2024 (2024/6341)

RESOLUCIÓ de 22 de maig de 2024, de la Conselleria d'Hisenda, Economia i Administració Pública, per la qual s'aprova el Pla d'inspecció del joc de la Comunitat Valenciana per al període 2024-2026.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9883

Data del DOGV
:   02-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6341


Data del document
:   22-05-2024

Organisme emissor
:   Conselleria de Hacienda, Economía y Administración Pública

Tipus de document
:   Resolució

Descriptors 

:   * joc
    * joc d'atzar

RESOLUCIÓ de 22 de maig de 2024, de la Conselleria d'Hisenda, Economia i Administració Pública, per la qual s'aprova el Pla d'inspecció del joc de la Comunitat Valenciana per al període 2024-2026. [2024/6341]  
La Llei orgànica 5/1982, d'1 de juliol, de l'Estatut d'Autonomia de la Comunitat Valenciana, en l'article 49.1. 31a, atorga a la Generalitat competència exclusiva sobre casinos, joc i apostes, a exclusió de les apostes mútues esportivobenèfiques.  
Per la seua banda, la Llei 1/2020, d'11 de juny, de regulació del joc i de prevenció de la ludopatia a la Comunitat Valenciana (d'ara en avant Llei 1/2020) atribuïx, en la lletra e) de l'article 12, a la conselleria competent en matèria de joc, la vigilància i el control de les activitats relacionades amb el joc per al compliment de la seua normativa reguladora, així com per a l'efectivitat de les polítiques de joc responsable.  
  
La competència en matèria de joc s'atribuïx a la Conselleria d'Hisenda, Economia i Administració Pública mitjançant el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i s'establix l'estructura bàsica de l'Administració del Consell.  
En este sentit, l'article 55 de la Llei 1/2020 esmentada, determina: «La inspecció, la vigilància i el control de les activitats de joc corresponen a la conselleria competent en matèria de joc, que les ha de tirar avant amb mitjans propis a través de funcionaris de la Generalitat titulars de llocs que tinguen encomanades estes tasques, així com pels agents de la policia autonòmica amb la col·laboració, quan siga procedent, dels membres dels Cossos i Forces de Seguretat de l'Estat i de la policia local.»  
Entre els principis rectors de l'activitat del joc, establits en l'apartat 1 de l'article 3 de la Llei 1/2020, es troba l'adopció de mesures d'intervenció i control per part de l'Administració, i determina, en l'apartat 2 d'este precepte, el deure de vetlar per l'aplicació dels principis rectors que en aquell article s'enumeren.  
  
Per a fer efectiu el principi d'intervenció i control de l'activitat del joc, es fa necessari disposar d'un pla d'inspecció, ja que es considera l'instrument idoni per a abordar les realitats que s'estimen prioritàries i sistematitzar l'actuació del Grup d'Inspecció de Joc, impulsant aquelles que, per la seua importància, repercussió o transcendència, es pretenguen anticipar.  
Amb l'establiment del Pla d'inspecció del joc, l'aprovació del qual es realitzarà amb una periodicitat triennal, es disposarà d'una ferramenta apropiada per a conéixer el nivell de compliment de la normativa vigent en matèria de joc en totes les seues modalitats, així com per a perseguir i erradicar la pràctica dels jocs prohibits.  
En estos plans caldrà determinar les principals actuacions i els elements a comprovar, d'acord amb els objectius fixats per a cada període de vigència, així com les regles per a fer-ne l'avaluació i el seguiment.  
  
Es preveu que, a través d'estos plans, es pose de manifest, mitjançant l'anàlisi dels resultats obtinguts, la necessitat d'establir de manera permanent i sistemàtica aquells objectius i actuacions de control que garantisquen el compliment de les disposicions en matèria de joc, així com valorar els efectes, en termes de consecució d'objectius, de la funció correctora i sancionadora de les pràctiques irregulars en les activitats de joc i el restabliment i manteniment de la legalitat, mitjançant l'adopció de les mesures de policia de caràcter general o particular que s'adopten en cada cas.  
Analitzada la realitat del desenvolupament de l'activitat de joc, i sobre la base de les necessitats que justifiquen la priorització dels objectius continguts en este pla d'inspecció, fent ús de les competències que em conferixen els articles 12 i 55 de la Llei 1/2020, així com el que es preveu en el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions i s'establix l'estructura bàsica de l'Administració del Consell en relació amb el Decret 133/2023, de 10 d'agost del Consell, d'aprovació del Reglament orgànic i funcional de la Conselleria d'Hisenda, Economia i Administració Pública, resolc:  
  
  
Primer. Aprovació i vigència  
Aprovar el Pla d'inspecció del joc de la Comunitat Valenciana, amb vigència triennal, per al període comprés entre 2024 i 2026, de vigilància i control policial sobre el compliment de la normativa vigent en el desenvolupament de les activitats de joc, de conformitat amb els objectius establits i el programa d'actuacions que s'indica en l'annex d'esta resolució.  
  
Segon. Àmbit d'aplicació  
Este pla d'inspecció s'executarà en l'àmbit territorial de la Comunitat Valenciana i afectarà els jocs, les apostes i els establiments que per a cada programa determine la direcció general competent en matèria de joc, en coordinació amb la Delegació de Govern de la Comunitat Valenciana, d'acord amb els objectius, l'abast i els indicadors que s'especifiquen per a cada un d'estos en el pla d'inspecció que s'incorpora com a annex a esta resolució.  
  
Tercer. Execució material  
D'acord amb el que s'establix en els articles 55 i 56 de la Llei 1/2020, l'execució material de les funcions d'inspecció, vigilància i control de l'activitat del joc la durà a terme la Unitat del Cos Nacional de Policia adscrit a la Comunitat Valenciana, amb la col·laboració, quan siga procedent, d'altres membres dels Cossos i Forces de Seguretat o, si és el cas, del personal funcionari de la Generalitat habilitat a este efecte, que tindran la consideració d'agent de l'autoritat i gaudiran, en l'exercici de les seues funcions, de totes les facultats que els atorga la legislació vigent, especialment les d'accedir lliurement als establiments de joc i examinar màquines, material, documents i tots aquells elements que servisquen per a verificar l'estricte compliment de la normativa en matèria de joc.  
En qualsevol cas, l'Administració podrà ser assistida per personal tècnic especialitzat dels laboratoris o les entitats d'assaig autoritzats per a la fabricació i el control dels elements relacionats amb el joc i les apostes.  
  
Quart. Obligats a facilitar la inspecció  
Els representants legals o les persones que es troben al capdavant dels locals on es desenvolupen els jocs tenen l'obligació de facilitar la inspecció als agents de l'autoritat, així com als tècnics que, si és el cas, els assistisquen, mitjançant l'accés a locals, màquines, elements, documents i qualsevol altra informació o documentació que els siga requerida, segons el que s'assenyala en l'article 56 de la Llei 1/2020.  
  
  
Quint. Coordinació i seguiment  
D'esta resolució es donarà trasllat a la Delegació de Govern de la Comunitat Valenciana, a la Unitat de Policia Nacional adscrita a la Comunitat Valenciana (subgrups de Joc d'Alacant, Castelló i València) i a la Conselleria de Sanitat, per a la coordinació en l'execució i el seguiment de cada un dels programes en les respectives províncies i l'adopció de les mesures necessàries per a garantir el compliment dels objectius establits en este pla d'inspecció.  
  
  
Sext. Avaluació i actualitzacions  
Anualment, s'evacuarà un informe d'avaluació del pla d'inspecció en el qual es posaran de manifest els resultats i els objectius aconseguits en la seua execució. Si d'estos informes, modificacions normatives o línies jurisprudencials, que establisquen la interpretació de determinats criteris interpretatius, es desprén la necessitat de dur a terme modificacions en el pla, este s'actualitzarà, si és el cas, a proposta de la direcció general competent en matèria de joc.   
  
Sèptim. Marc normatiu  
El marc normatiu aplicable en execució del pla serà el comprés per les disposicions que s'esmenten a continuació, o per les que les substituïsquen o es dicten ex novo en matèria de joc:  
- Llei 1/2020, d'11 de juny, de regulació del joc i prevenció de la ludopatia a la Comunitat Valenciana.  
- Decret 97/2021, de 16 de juliol, de mesures urgents per a l'aplicació de la Llei 1/2020, d'11 de juny, de regulació del joc i prevenció de la ludopatia a la Comunitat Valenciana.  
- Decret 56/2015, de 30 d'abril, del Consell, pel qual s'aprova el Reglament de casinos de joc de la Comunitat Valenciana.  
- Decret 115/2006, de 28 de juliol, del Consell, pel qual s'aprova el Reglament de màquines recreatives i d'atzar.  
- Decret 55/2015, de 30 d'abril, del Consell, pel qual s'aprova el Reglament de salons recreatius i salons de joc.  
- Decret 62/2015, de 8 de maig, del Consell de la Generalitat, pel qual s'aprova el Reglament del joc del bingo.  
- Orde 2/2016, de 5 de maig, de la Conselleria d'Hisenda i Model Econòmic, per la qual es desenvolupa el joc del bingo i es regula la utilització dels diversos valors facials dels cartons de bingo.  
  
- Decret 42/2011, de 15 d'abril, del Consell, pel qual s'aprova el Reglament d'apostes de la Comunitat Valenciana.  
- Decret 190/2014, de 14 de novembre, del Consell, pel qual s'aprova el Reglament regulador de la publicitat del joc de la Comunitat Valenciana.  
- L'Estratègia valenciana integral de prevenció i tractament del joc patològic.  
- Qualsevol altra disposició que es dicte en esta matèria.  
  
Octau. Pròrroga  
Este pla s'entendrà prorrogat per un altre any més, com a màxim, si en la data de finalització no s'ha aprovat un nou pla.  
  
  
Nové. Publicació  
Esta resolució es publicarà en el Diari Oficial de la Generalitat Valenciana i entrarà en vigor l'endemà de publicar-se.  
  
València, 22 de maig de 2024. La consellera d'Hisenda, Economia i Administració Pública: Ruth María Merino Peña.  
  
  
  
ANNEX  
Pla d'inspecció del joc de la Comunitat valenciana  
  
Programa núm. 1. Inspecció, vigilància i control d'accés als establiments de joc  
  
La llei ha incorporat mesures per a previndre estos possibles problemes socials, incidint essencialment en determinats col·lectius especialment sensibles per ser més vulnerables.  
Objecte: protegir les persones menors d'edat i aquelles que tinguen reduïdes les capacitats intel·lectuals i volitives, o es troben incapacitades legalment o judicialment, així com les inscrites en el Registre de persones excloses d'accés al joc de la Comunitat Valenciana.  
  
Abast: per al control del compliment de les limitacions d'accés als establiments de joc, en totes les modalitats, es duran a terme, en cada província, les actuacions següents:  
a) Control de l'ús de màquines de joc i apostes en aquells establiments que no compten amb control d'accés.  
b) Inspecció del control d'accessos del qual disposen els establiments.  
Indicadors:   
a) Nombre d'inspeccions realitzades en els establiments amb control d'accés.  
b) Nombre d'inspeccions realitzades en els establiments sense control d'accés.  
c) Nombre d'actes alçades per infraccions i la seua tipologia.  
  
  
  
  
Programa núm. 2. Vigilància i control de la publicitat i els elements d'identificació exterior dels locals de joc  
  
Objecte: reduir l'exposició del personal protegit als estímuls que conviden al joc.  
Abast:   
a) Inspecció dels elements identificatius exteriors (denominacions, logotips, etc.).  
b) Inspecció de les imatges exposades en l'exterior dels locals o visibles des de l'exterior.  
c) Inspecció dels anuncis o missatges exposats i visibles des de l'exterior del local.  
Indicadors:   
a) Nombre d'inspeccions realitzades en casinos, sales de bingo, salons de joc, salons recreatius i locals específics d'apostes.  
b) Nombre d'inspeccions realitzades en locals d'hostaleria i similars.  
c) Nombre d'actes alçades per infraccions i la seua tipologia.  
  
  
Programa núm. 3. Control de les autoritzacions i els permisos dels establiments de joc i els seus titulars  
  
Objecte: verificar que els establiments estan degudament autoritzats per a l'activitat de joc que es troben desenvolupant; que tenen en regla tota la documentació que els permet actuar com a establiments de joc, i que els seus titulars estan correctament registrats.  
  
Abast: per a realitzar este control es duran a terme les actuacions següents:  
a) Inspecció dels documents d'autorització del local (permís de funcionament i documents de titularitat del local).  
b) Control d'aforament i llocs de joc autoritzats.  
Indicadors:   
a) Nombre d'inspeccions realitzades en casinos, sales de bingo, salons de joc, salons recreatius i locals específics d'apostes.  
b) Nombre d'inspeccions realitzades en locals d'hostaleria i similars.  
c) Nombre d'actes alçades per infraccions i la seua tipologia.  
  
  
Programa núm. 4. Control dels períodes d'activitat dels establiments de joc  
  
Objecte: verificar que els horaris i períodes d'obertura dels establiments de joc es complixen d'acord amb el que autoritza l'Administració.  
Abast: el control es realitza mitjançant visites als establiments per a verificar:  
a) El compliment de les dates d'obertura i tancament que el local tinga autoritzades.  
b) El compliment dels horaris d'obertura autoritzats o comunicats, segons establisca la normativa aplicable.  
Indicadors:   
a) Nombre d'inspeccions realitzades en establiments de joc.  
b) Nombre d'actes alçades per infraccions i la seua tipologia.  
  
  
Programa núm. 5. Control de les autoritzacions de les màquines i els elements de joc instal·lats en els establiments de joc  
  
Objecte: controlar que la màquina i altres elements de joc complixen els requisits legals i reglamentaris.  
Abast: el control es farà mitjançant inspeccions presencials, verificant la documentació de les màquines de joc i dels altres elements de joc que hi ha a la sala.  
Indicadors:   
a) Nombre d'inspeccions realitzades en casinos, sales de bingo, salons de joc, salons recreatius i locals específics d'apostes.  
b) Nombre d'inspeccions realitzades en locals d'hostaleria i similars.  
c) Nombre d'actes alçades per infraccions i la seua tipologia.  
Programa núm. 6. Control de comptadors de les màquines de joc  
  
  
Objecte: controlar que es produïx el retorn en premis per a les persones jugadores establit per la normativa vigent i recopilar dades sobre la recaptació de les màquines.  
Abast: el control es farà mitjançant la lectura dels comptadors de les màquines.  
Indicadors:   
a) Nombre d'inspeccions realitzades en casinos, sales de bingo, salons de joc, salons recreatius i locals específics d'apostes.  
b) Nombre d'inspeccions realitzades en locals d'hostaleria i similars.  
c) Nombre d'actes alçades per infraccions i la seua tipologia.  
d) Dades de recaptació obtinguda per les màquines.  
  
  
Programa núm. 7. Control del joc il·legal  
  
Objecte: protegir la seguretat de la persona jugadora i garantir que l'activitat de joc es desenvoluparà conformement als principis establits en la Llei 1/2020.  
Abast: es realitzarà mitjançant:  
a) Intervenció en locals no autoritzats.  
b) Intervenció enfront d'activitats de joc realitzades per persones no autoritzades.  
c) Intervenció i control del material de joc no autoritzat.  
Indicadors:   
a) Nombre d'inspeccions i intervencions realitzades.  
b) Nombre d'actes alçades per infraccions i la seua tipologia.